**PRIJEDLOG**

Na temelju članka 2. Uredbe o Uredu predsjednika Republike Hrvatske po prestanku obnašanja dužnosti (Narodne novine, broj 19/20) i članka 32. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_ 2020. godine donijela

**O D L U K U**

**o osnivanju Ureda predsjednice Republike Hrvatske po prestanku obnašanja dužnosti**

**I.**

Osniva se Ured predsjednice Republike Hrvatske po prestanku obnašanja dužnosti (u daljnjem tekstu: Ured), a na temelju zahtjeva koji je Vladi Republike Hrvatske podnijela Kolinda Grabar-Kitarović kojoj je dužnost predsjednice Republike Hrvatske prestala 18. veljače 2020. godine.

Sjedište Ureda je u Zagrebu.

**II.**

Zadužuje se tijelo državne uprave u čijem je djelokrugu upravljanje državnom imovinom, odnosno predstojnik Ureda predsjednika Vlade Republike Hrvatske ako se radi o rezidencijalnom objektu, dati na uporabu nekretninu koju će koristiti Ured najkasnije u roku od 30 dana od dana stupanja na snagu ove Odluke.

**III.**

Rad Ureda u 2020. godini financirat će se na teret pozicija Proračunske zalihe Državnog proračuna Republike Hrvatske za 2020. godinu.

Ured će najkasnije u roku od 30 dana od dana stupanja na snagu ove Odluke dostaviti Uredu za opće poslove Hrvatskoga sabora i Vlade Republike Hrvatske i Ministarstvu financija financijski plan i godišnji plan rada za 2020. godinu.

**IV.**

Na temelju akata iz točke III. stavka 2. ove Odluke Vlada Republike Hrvatske će donijeti Rješenje o odobrenju sredstava na teret Proračunske zalihe Državnog proračuna Republike Hrvatske za 2020. godinu.

U slučaju donošenja izmjena i dopuna Državnog proračuna Republike Hrvatske za 2020. godinu i projekcija za 2021. i 2022. godinu, financijska sredstva koja su utrošena za rad Ureda na teret Proračunske zalihe Državnog proračuna Republike Hrvatske za 2020. godinu prenose se na proračunske pozicije Ureda.

**V.**

Ova Odluka stupa na snagu danom donošenja, a objavit će se u Narodnim novinama.

Klasa:

Urbroj:

Zagreb,

PREDSJEDNIK

mr. sc. Andrej Plenković

**O B R A Z L O Ž E NJ E**

Člankom 2. Uredbe o Uredu predsjednika Republike Hrvatske po prestanku dužnosti („Narodne novine“, broj 19/20) propisano je da Vlada Republike Hrvatske na temelju zahtjeva predsjednika Republike Hrvatske kojem je prestala dužnost donosi odluku o osnivanju Ureda predsjednika Republike Hrvatske.

Kolinda Grabar-Kitarović, kojoj je dužnost predsjednice Republike Hrvatske prestala 18. veljače 2020. godine, podnijela je Vladi Republike Hrvatske zahtjev za ostvarivanje prava na Ured predsjednika Republike Hrvatske po prestanku dužnosti.

Ovom se Odlukom osniva Ured predsjednice Republike Hrvatske po prestanku obnašanja dužnosti (u daljnjem tekstu: Ured), kojem je sjedište u Zagrebu.

Odlukom se zadužuje tijelo državne uprave u čijem je djelokrugu upravljanje državnom imovinom, odnosno predstojnik Ureda predsjednika Vlade Republike Hrvatske ako se radi o rezidencijalnom objektu, na davanje na uporabu nekretnine koju će koristiti Ured najkasnije u roku od 30 dana od dana stupanja na snagu ove Odluke.

Odlukom se utvrđuje da ćeserad Ureda u 2020. godini financirati na teret pozicija Proračunske zalihe Državnog proračuna Republike Hrvatske za 2020. godinu te se utvrđuje da će Ured najkasnije u roku od 30 dana od dana stupanja na snagu ove Odluke dostaviti Uredu za opće poslove Hrvatskog sabora i Vlade Republike Hrvatske i Ministarstvu financija financijski plan i godišnji program rada Ureda za 2020. godinu.

Odlukom se nadalje utvrđuje da ćena temelju financijskog plana i godišnjeg programa rada Ureda za 2020. godinu Vlada Republike Hrvatske donijeti Rješenje o odobrenju sredstava na teret Proračunske zalihe Državnog proračuna Republike Hrvatske za 2020. godinu te da će u slučaju donošenja izmjena i dopuna Državnog proračuna Republike Hrvatske za 2020. godinu i projekcija za 2021. i 2022. godinu, financijska sredstva koja su utrošena za rad Ureda na teret Proračunske zalihe Državnog proračuna Republike Hrvatske za 2020. godinu biti prenesena na proračunske pozicije Ureda.